29)

Įterpiamos šios naujos FCL.825 ir FLC.830 dalys: „FCL.825 Maršrutinio skrydžio pagal prietaisus kvalifikacija (EIR) a) Teisės ir sąlygos 1) Maršrutinio skrydžio pagal prietaisus kvalifikacijos (EIR) turėtojui suteikiama teisė turimą klasės arba tipo kvalifikaciją atitinkančiu lėktuvu vykdyti skrydžius dieną pagal IFR maršrutiniame skrydžio etape. Ši teisė gali būti papildoma teise vykdyti skrydžius naktį pagal IFR maršrutiniame skrydžio etape, jei pilotas turi skrydžio naktį kvalifikaciją pagal FCL.810 dalį. 2) EIR turėtojas pradeda arba tęsia skrydį, per kurį jis ketina naudotis kvalifikacija suteikiamomis teisėmis, tik jei iš naujausios meteorologinės informacijos matyti, kad: i) meteorologinės sąlygos išvykstant yra tokios, kad skrydžio segmentą nuo kilimo iki planuojamo perėjimo iš VFR į IFR galima skristi pagal VFR; ir ii) numatomu atvykimo į planuojamą paskirties aerodromą laiku oro sąlygos bus tokios, kad skrydžio segmentą nuo perėjimo iš IFR į VFR iki tūpimo būtų galima skristi pagal VFR. b) Išankstinės sąlygos. Prašymo suteikti EIR teikėjas privalo turėti bent PPL(A) ir būti kaip lėktuvo įgulos vadas išskraidęs bent 20 valandų maršrutinio skrydžio laiko. c) Mokymo kursas. Prašymo suteikti EIR teikėjas per 36 mėnesių laikotarpį ATO privalo būti baigęs: 1) bent 80 valandų teorijos mokymą pagal FCL.615 dalį; ir 2) skrydžio pagal prietaisus mokymą, per kurį: i) į skrydžio mokymą vieno variklio EIR gauti įtraukiamas bent 15 valandų skrydžio pagal prietaisus su instruktoriumi laiko; ir ii) į skrydžio mokymą kelių variklių EIR gauti įtraukiama bent 16 valandų skrydžio pagal prietaisus su instruktoriumi laiko, iš kurių bent 4 valandos turi būti išskraidytos kelių variklių lėktuvais. d) Teorijos žinios. Prieš dalyvaudamas įgūdžių patikrinimo egzamine prašymo teikėjas įrodo turįs suteikiamas teises atitinkančio lygio FCL.615 dalies b punkte nurodytų dalykų teorijos žinias. e) Įgūdžių patikrinimas. Baigęs mokymą prašymo teikėjas privalo išlaikyti įgūdžių patikrinimo egzaminą lėktuve dalyvaujant IRE. Įgūdžių patikrinimo egzaminas kelių variklių EIR gauti laikomas kelių variklių lėktuve. Įgūdžių patikrinimo egzaminas vieno variklio EIR gauti laikomas vieno variklio lėktuve. f) Nukrypstant nuo c ir d punktų, vieno variklio EIR turėtojas, turintis ir kelių variklių lėktuvo klasės ar tipo kvalifikaciją ir norintis gauti pirmąją kelių variklių lėktuvo EIR, ATO privalo baigti kursą, kurį sudaro bent 2 valandos skrydžio pagal prietaisus maršrutiniu skrydžio etapu kelių variklių lėktuvais su instruktoriumi laiko, ir išlaikyti e punkte nurodytą įgūdžių patikrinimo egzaminą. g) Galiojimas, pratęsimas ir atnaujinimas. 1) EIR galioja 1 metus. 2) Prašymo pratęsti EIR teikėjas privalo: i) per 3 mėnesius iki kvalifikacijos galiojimo pabaigos išlaikyti kvalifikacijos patikrinimo egzaminą lėktuve; arba ii) per 12 mėnesių iki kvalifikacijos galiojimo pabaigos išskraidyti 6 valandas pagal IFR kaip įgulos vadas ir atlikti bent 1 valandos mokomąjį skrydį su instruktoriumi, turinčiu teisę rengti mokymą IR(A) arba EIR gauti. 3) Kas antrą kartą siekdamas pratęsti kvalifikaciją EIR turėtojas privalo išlaikyti kvalifikacijos patikrinimo egzaminą pagal g punkto 2 papunkčio i papunktį. 4) Jei EIR baigia galioti, prašymo teikėjas, norėdamas atnaujinti savo teises, privalo: i) baigti instruktoriaus, turinčio teisę rengti mokymą IR(A) arba EIR gauti, surengtą kvalifikacijos kėlimo mokymą, kad pasiektų reikiamą kvalifikacijos lygį; ir ii) išlaikyti kvalifikacijos patikrinimo egzaminą. 5) Jei EIR nebuvo pratęsta ar atnaujinta per 7 metus nuo galutinės galiojimo datos, jos turėtojas taip pat privalo perlaikyti EIR teorijos žinių egzaminus pagal FCL.615 dalies b punktą. 6) Kvalifikacijos patikrinimas siekiant kelių variklių lėktuvo EIR pratęsimo ar atnaujinimo ir g punkto 2 papunkčio ii papunktyje reikalaujamas mokomasis skrydis turi būti atliekami kelių variklių lėktuvu. Jei pilotas taip pat turi vieno variklio lėktuvo EIR, atliekant šį kvalifikacijos patikrinimą taip pat pratęsiama arba atnaujinama vieno variklio lėktuvo EIR. h) Jei prašymo suteikti EIR teikėjas yra išskraidęs skrydžio pagal prietaisus su instruktoriumi laiką prižiūrimas IRI(A) arba FI(A), turinčio teisę rengti mokymą IR arba EIR gauti, šios valandos gali būti įskaitomos kaip pagal c punkto 2 papunkčio i ir ii papunkčius reikalaujamos valandos (bet ne daugiau kaip atitinkamai 5 arba 6 valandos). Šis įskaitymas netaikomas c punkto 2 papunkčio ii papunktyje reikalaujamoms 4 skrydžio pagal prietaisus mokymo kelių variklių lėktuvuose valandoms. 1) Kad būtų galima nustatyti įskaitytinų valandų skaičių ir mokymo poreikius, prašymo teikėjas ATO dalyvauja parengiamajame vertinime. 2) Tai, kad baigtas IRI(A) arba FI(A) surengtas skrydžio pagal prietaisus mokymas, pagrindžiama dokumentais specialiuose mokymo įrašuose ir šį faktą savo parašu patvirtina instruktorius. i) Gali būti laikoma, kad prašymo suteikti EIR teikėjas, turintis trečiosios šalies pagal Čikagos konvencijos 1 priedo reikalavimus išduotą FCL dalies PPL arba CPL ir galiojančią IR(A), įvykdė visus c punkte nurodytus mokymo kursų reikalavimus. Siekdamas gauti EIR, prašymo teikėjas privalo: 1) sėkmingai išlaikyti įgūdžių patikrinimo egzaminą EIR gauti; 2) nukrypstant nuo d punkto, per įgūdžių patikrinimo egzaminą egzaminuotojui įrodyti, kad įgijo tinkamo lygio teorijos žinių apie oro teisę, meteorologiją ir skrydžio planavimą bei vykdymą (IR); 3) kaip lėktuvo įgulos vadas būti išskraidęs bent 25 valandas skrydžio pagal IFR laiko.“ „FCL.830 Skraidymo per debesis sklandytuvais kvalifikacija a) Piloto licencijos, pagal kurią suteikiama teisė skraidyti sklandytuvais, turėtojai gali skraidyti per debesis sklandytuvu arba motorizuotuoju sklandytuvu (išskyrus TMG) tik jei turi skraidymo per debesis sklandytuvais kvalifikaciją. b) Prašymo suteikti skraidymo per debesis sklandytuvais kvalifikaciją teikėjas turi būti: 1) po licencijos išdavimo kaip sklandytuvo arba motorizuotojo sklandytuvo įgulos vadas išskraidęs bent 30 valandų; 2) baigęs ATO rengiamą mokymo kursą, įskaitant: i) teorijos mokymą; ir ii) bent 2 valandas skrydžio su instruktoriumi sklandytuvais arba motorizuotaisiais sklandytuvais, sklandytuvą valdant tik pagal prietaisus; ne daugiau kaip viena valanda gali būti išskraidyta TMG; ir 3) išlaikęs įgūdžių patikrinimo egzaminą dalyvaujant šiuo tikslu kvalifikuotam FE. c) Laikoma, kad EIR arba IR(A) turėtojas yra įvykdęs b punkto 2 papunkčio i papunkčio reikalavimą. Nukrypstant nuo b punkto 2 papunkčio ii papunkčio, privaloma išskraidyti bent vieną valandą su instruktoriumi sklandytuvu arba motorizuotuoju sklandytuvu (išskyrus TMG), sklandytuvą valdant tik pagal prietaisus. d) Skraidymo per debesis kvalifikacijos turėtojas šia kvalifikacija suteikiamomis teisėmis gali naudotis tik tuo atveju, jei per paskutinius 24 mėnesius jis yra išskraidęs bent 1 valandą skrydžio laiko arba įvykdęs 5 skrydžius kaip sklandytuvo arba motorizuotojo sklandytuvo (išskyrus TMG) įgulos vadas, naudodamasis skraidymo per debesis kvalifikacijos teisėmis. e) Kad d punkte nurodytų reikalavimų neįvykdęs skraidymo per debesis kvalifikacijos turėtojas vėl galėtų naudotis šia kvalifikacija suteikiamomis teisėmis, jis privalo: 1) dalyvaujant šiuo tikslu kvalifikuotam FE laikyti kvalifikacijos patikrinimo egzaminą; arba 2) dalyvaujant kvalifikuotam instruktoriui išskraidyti papildomą skrydžio laiką arba papildomai įvykdyti d punkte reikalaujamus skrydžius. f) Laikoma, kad galiojančios EIR arba IR(A) turėtojas visiškai įvykdė d punkto reikalavimus.“